b'\n_START_ARTICLE_\nBolha\xc4\x8d\n_START_PARAGRAPH_\nBolha\xc4\x8d je skupno ime za ve\xc4\x8d vrst cvetnic iz rodu krizantem (Chrysanthemum), ki jih zaradi privla\xc4\x8dnih cvetov gojimo kot okrasne rastline. V splo\xc5\xa1nem so to trajnice s cvetovi, podobnimi marjeti\xc4\x8dinim, ki so lahko bele, rde\xc4\x8de ali ro\xc5\xbenate barve. Nekateri rastlinski sistematiki posamezne vrste uvr\xc5\xa1\xc4\x8dajo v soroden rod Tanacetum, zato se lahko v razli\xc4\x8dnih virih pojavlja en ali drugi zapis._NEWLINE_Nekatere izmed njih, predvsem dalmatinski bolha\xc4\x8d (Chrysanthemum cinerariifolium) in vrsta C. coccineum, so znane po tem, da njihove cvetne glavice vsebujejo estra piretrin ter cinerin, ki sta u\xc4\x8dinkovita insekticida, saj motita delovanje \xc5\xbeiv\xc4\x8devja \xc5\xbeu\xc5\xbeelk (sta t. i. nevrotoksina). Njuna vsebnost je visoka predvsem v cvetovih dalmatinskega bolha\xc4\x8da, pri ostalih vrstah pa je bistveno ni\xc5\xbeja. Zaradi tega posu\xc5\xa1ene in v prah zdrobljene cvetne glavice bolha\xc4\x8da \xc5\xbee dolgo uporabljajo kot naravno sredstvo proti \xc5\xbeu\xc5\xbeelkam, bodisi kot suh pra\xc5\xa1ek, bodisi raztopljene v olju ali vodi. Uporabno je predvsem za zatiranje ko\xc5\xbenih zajedavcev (bolh, u\xc5\xa1i, stenic itd.) pri ljudeh in \xc5\xbeivalih, po \xc4\x8demer so dobile te rastline tudi ime. V odmerkih, ki za \xc5\xbeu\xc5\xbeelke \xc5\xa1e niso smrtni, deluje kot repelent. Pripravek v obliki raztopine uporabljajo tudi za \xc5\xa1kropljenje polj\xc5\xa1\xc4\x8din; pri tem je potrebno upo\xc5\xa1tevati, da je toksi\xc4\x8den tudi za koristne \xc5\xbeu\xc5\xbeelke, kot so \xc4\x8debele, zato je priporo\xc4\x8dljivo z njim \xc5\xa1kropiti zve\xc4\x8der, saj na svetlobi naslednje jutro hitro razpade. Poleg neobstojnosti na svetlobi je za piretrin zna\xc4\x8dilno, da skoraj ni toksi\xc4\x8den za sesalce in se v organizmih ne akumulira, bolj \xc5\xa1kodljiv je le za ribe. Iz piretrina s kemi\xc4\x8dno modifikacijo izdelujemo cel razred sinteti\xc4\x8dnih insekticidov s skupnim imenom piretroidi._NEWLINE_Predvsem dalmatinski bolha\xc4\x8d zaradi insekticidnih lastnosti sadijo v okolici nasadov kulturnih rastlin, saj naj bi odganjal listne u\xc5\xa1i, pr\xc5\xa1ice prelke, klope, rastlinojede stenice in druge \xc5\xa1kodljivce. Raste na odprtih in son\xc4\x8dnih tleh, najbolje uspeva v alkalni in odcedni zemlji. Sejemo ga pozno spomladi ali poleti. Posamezne cvetne glavice z dolgimi belimi listi in ploskim rumenim cveti\xc5\xa1\xc4\x8dem se pojavijo sredi poletja. Zme\xc4\x8dkane \xc5\xa1irijo jedko aromo, podobno vrati\xc4\x8devi. Steblo se razveja v ve\xc4\x8d manj\xc5\xa1ih stebel, na katerih se razcvetijo cvetovi na vi\xc5\xa1ini 75 cm. Listi so ne\xc5\xbeno razcepljeni, sivozeleni z zelenim robom in spodaj prekriti z belim puhom. Dodatno bolha\xc4\x8devo dobro lastnost je slikovito opisal kitajski popotnik D\xc5\xbeang Jee:\xc2\xa0\xc2\xbbZanimivo naklju\xc4\x8dje je da si lahko z njegovimi listi lahko obri\xc5\xa1emo prste, potem ko smo si privo\xc5\xa1\xc4\x8dili so\xc4\x8dne rake, saj zbri\xc5\xa1ejo njihov vonj.\xc2\xab'